佐治弗萊案

佐治弗萊案／佐治佛萊案；英文叫「(the) case of George Floyd」，係指2020年5月25號，喺美國明尼蘇達州明尼亞波利斯，46歲嘅黑人小佐治·佩利·弗萊／小佐治·佩利·佛萊涉嫌用假銀紙而畀人拉嘅時候，白人差佬Derek Michael Chauvin用個膝頭跪落弗萊條頸度超過8分鐘，令到佢冇咗知覺，送到急救室宣佈死咗嘅事件。一個目擊者用手提電話喺Facebook Live直播咗呢件事而引起咗廣泛關注。第日，四個涉事差佬被炒魷魚；其中沙文喺事發後第4日被拉，跟住被告三級謀殺、二級誤殺同二級過失殺人罪；其餘嗰三個，亦畀人告「協助與教唆人謀殺罪」。2021年3月12號，明尼亞波利斯當局賠咗2700萬美金畀佐治弗萊嘅家屬作為和解。

呢單嘢喺2020年5月底到6月初喺美國引起同「I can't breathe!」嘅相關口號爲主嘅黑人示威運動。

相關示威

事件發生之後，有一系列示威，由美國明尼蘇達州明尼亞波利斯蔓延到全美同全世界，主要針對差人暴行同種族歧視。示威响2020年6月6號達到顛峰，約50萬人响美國550處示威。

人名翻譯瑕疵
普遍而言，大陸官話稱死者「(George Perry) Floyd (Jr.)」作「弗洛伊德」，台灣官話用嘅係「佛洛伊德」，各自同著名奧地利心理學家「(Sigmund) Freud」嘅譯名撞到正；港澳傳媒跟前者，引起唔少歧義。

南亞裔男疑犯被華裔香港男警察跪頸後喪命案

攷

外邊網站

George Floyd protest tag, U.S. Press Freedom Tracker
Running list of hoaxes and misleading posts, BuzzFeed News

美國罪案
2020年
類:謀殺案